Man in hof ná hy glo polisieman doodsteekArgieffoto. ŉ 43-jarige man het Maandag in die hof in die Strand verskyn nadat hy glo Saterdagaand ŉ polisieman in Lwandle in die Wes-Kaap doodgesteek het. Hy staan tereg op ŉ aanklag van moord. Brig. Novela Potelwa, woordvoerder van die polisie, sê die man het sers. Sibongile Teka (34) Saterdag omstreeks 20:00 met ŉ mes doodgesteek. Teka was nie aan diens nie. “Berigte dui daarop dat die verdagte en die slagoffer vroeër die dag in ’n rusie betrokke was,” sê Potelwa. Nadat Teka se liggaam ontdek is, het die polisie in Lwandle belangrike inligting opgevolg wat hulle na die verdagte gelei het. Hy is daarna in hegtenis geneem en die polisie het op die moordwapen beslag gelê. Die polisiebestuur het hul medelye met Teka se familie betuig. Teka was verbonde aan die Strand-polisiestasie.